

**(Re)descobreix el Gironès: Noves visites culturals i gratuïtes a la comarca!**

Entre el 17 de febrer i el 4 de maig el Consell Comarcal del Gironès et convida a descobrir el patrimoni de la comarca amb un nou cicle de visites culturals.

*T’has fixat en quines figures decoren l'església de Sant Martí Vell?* *Sabies que a Llagostera van caldre dos recintes per poder emmurallar-la? On es va originar la ciutat de Girona?* Aquestes i moltes altres curiositats són les que es desvelen dins el cicle ***"(Re)descobreix el Gironès"*** organitzat per l'Àrea de Turisme del Consell Comarcal del Gironès per promoure la descoberta del patrimoni cultural de la comarca.

Dels pobles que es visitaran, cal dir-ne que han sabut mantenir l'essència i personalitat pròpies que els converteixen en destins interessants. Les restes arqueològiques de **Sant Julià de Ramis** i **Sarrià de Ter**, els conjunts medievals de **Llagostera**, **Madremanya**, **Cervià de Ter**, **Flaçà**, els nuclis agrupats al voltant d'esglésies com **Bordils** i **Sant Martí Vell**; els petits municipis rurals com **Llambilles**; o els que conserven un important passat i present industrial com **Cassà de la Selva**.

Tots són part d'un mosaic immens i variat, imprescindibles per conèixer aquesta comarca que ha estat teixida des del principi dels temps.

En total, el cicle inclou **10 visites guiades**, una a cada municipi, que es faran en català els dissabtes a les 11:00 h i la durada serà d'1 hora i 30 minuts, aproximadament.

El guiatge de les visites serà a càrrec de guies oficials de l'**Associació de Guies de Girona**, amb qui prèviament i gràcies a la col·laboració dels Ajuntaments s'han coordinat diverses formacions al territori. La visita al Jaciment Arqueològic del Pla de l'Horta a Sarrià de Ter anirà a càrrec de la directora de l'excavació.

Les inscripcions ja estan obertes i les places són limitades. Cal fer reserva prèvia al 972 011 669 o bé a [turisme@girones.cat](mailto:turisme@girones.cat).

La programació està disponible a [www.turismegirones.cat](http://www.turismegirones.cat).